Jaco Swart ‘verdwyn’Jaco Swart (Foto: Facebook) Die veroordeelde vroueslaner Jaco Swart het glo skoonveld verdwyn. Sy prokureur, Enoch Nethanani, het Woensdag aan Maroela Media gesê hy het nege dae laas van sy kliënt gehoor. Swart het glo ook nie sy weeklikse betaling nagekom vir die regsdienste wat deur Nethanani aan hom gelewer word nie. Nethanani sê hy weet nie waar Swart kan wees of wat van hom geword het nie. Hy het sy kliënt vir die laaste keer op 7 Junie gesien, maar het elke week telefoniese kontak met hom. “Ons moet elke week kommunikeer. Hy moet my ook elke week vir my dienste betaal. Ek het laas op 19 of 20 Junie van hom gehoor.” Swart moet ook teen die einde van die maand gesinsonderhoud betaal. Sy foon was Woensdag af toe Maroela Media hom probeer bel het. Swart is onlangs ŉ boete van R20 000 deur die streekhof in Pretoria-Noord opgelê, asook drie jaar tronkstraf wat vir vyf jaar opgeskort is nadat hy aan die aanranding op sy vervreemde vrou, Nicoleen, skuldig bevind is. Van die aanrandings op Nicoleen is ook op video vasgevang. Die ligte boete wat Swart opgelê is, het egter skerp kritiek en woede ontlok. Swart het sowat twee weke gelede – kort ná die uitspraak – beweer dat hy aangerand is en nou vir sy lewe vrees. Hy het glo ná die voorval weggekruip. Nethanani het nie gesê waar dié beweerde voorval plaasgevind het nie, maar dat sy kliënt glo in ŉ stadium in ŉ kattebak geboender is voordat hy later iewers anders afgelaai is. Swart het nie ŉ klag ingedien nie. Ná Swart se skuldigbevinding het nog klaers na vore gekom en gesê dat hulle ook deur Swart aangerand is.